钦定古今图书集成/明伦汇编/官常典/第267卷 > 崔沔
## 钦定古今图书集成/明伦汇编/官常典/第267卷 > 崔沔

按《唐书》本传：“沔字善冲，京兆长安人，后周陇州刺史
士约四世孙，自博陵徙焉。纯谨无二言，事亲笃孝，有
才章。擢进士，举贤良方正高第，不中者诵訾之。武后
敕有司覆试，对益工，遂为第一。再补陆浑主簿，入调
吏部侍郎。岑羲叹曰：‘君今郤诜也’。荐为左补阙。性舒
迟，进止雍如也，当官则正言不可得而诎。睿宗召授”
中书舍人。以母病东都，不忍去，固辞求侍。更表陆浑
尉郭邻、太乐丞封希颜、处士李喜以代己处。诏改虞
部郎中，俄检校御史中丞。请发太仓粟及减苑囿鸟
兽所给，以赈贫乏，人赖其利。监察御史宋宣远与卢
怀慎姻家，恃以弄法，姚崇子彝留司东都，通宾客，招
贿赂，沔将按劾崇、怀慎方执政，共荐沔有史才，转著
作郎，去其权，盖惮之也。久之，为太子左庶子，母亡，受
吊庐前，宾客未尝至柩室，语人曰：“平生非至亲不升
堂入谒，岂以存亡变礼耶？”中书令张说数称之。服除，
迁中书侍郎。元宗以仙州数丧刺史，欲废之，沔请治
舞阳。舞阳，故樊哙国也，更为樊州，帝不纳，州卒废。沔
既喜论得失，或曰：“今中书宰相承制，虽侍郎贰之，取
充位而已。”沔曰：“百官分职，上下相维，以成至治，岂可
俛首怀禄邪？”凡诏敕曹事，多所异同。说不悦，出为魏
州刺史。雨潦败稼，沔弛禁便人。召还，分掌吏部十铨，
以左散骑常侍为集贤修撰，历秘书监、太子宾客。是
时，太常议加宗庙笾豆，又欲增丧服，于是卿韦縚请
坐增笾豆至十二，外祖服大功舅，小功堂姨，若舅、舅
母袒免。沔曰：“祭祀上矣。古者饮食，必先严献。未有火
化，故有毛血之荐；未有麹蘗，故有元酒之奠。后王作
为酒醴牺牲，以致馨香，故有三牲、八簋、五齐、九献。神
道主敬，可备而不敢废也。虽曰备物，而节制存焉。钘
俎笾豆、簠簋尊罍之实，皆周时馔，其用通”宴飨宾客，
而周公与毛血元酒同荐于先祖。晋卢谌《家祭礼》所
荐皆晋时常食，不纯用古，此圣贤变文而通其情也。
然当时饮食不可阙于祭，明矣。国家清庙时享，礼馔
具设，周制也，古物存焉。园寝上食，时膳备列，汉法也，
它珍极焉。职贡来祭，致远物也。有新必荐，顺时令也。
苑囿躬稼所收，蒐狩亲中，“莫不荐而后食，尽诚敬也。
若此至矣，无以加矣。诸珍羞鲜物，第敕有司悉使著
于令，因宜而荐，不必加笾豆以为嗛也。大羹，古食也，
盛于古器；和羹，常馔也，盛于时器；毛血盛于盘，元酒
盛于尊。未有荐时馔而用古器者。古质而今文，便事
也。故加笾豆，未足天下美物，而措诸庙，徒近侈耳。”鲁
丹桓公之“楹刻其桷，《春秋》非之。班固称墨家出于清
庙，是以贵俭。然清庙不奢旧矣，太常所谓，臣所未安。”
又太常言爵小不及合，执持至难。沔曰：“礼有以小为
贵者，献以爵是也。然今不及制，则非礼，自有司之陋
也。随失制，宜不待议而革云。”又言：“礼本于家正，家正
而天下定。家不可以贰，故父以尊崇，母以厌降。是以
内服齐斩，外服缌，尊名所加，不过一等，今古不易之
道也。昔辛有适伊川，见被发而祭，知其将戎，礼先亡
也。比制《唐礼》，推广舅恩，故弘道以来，国命再移于外
姓，本礼验亡，可不戒哉！”时职方郎中韦述、户部郎中
杨伯成、礼部员外郎杨仲昌、监门兵曹参军刘秩等
议与沔合。又诏中书、门下参裁。于是宗庙笾豆坐各
六，姨若舅小功，舅母缌麻，堂姨袒免，馀仍旧制。每朝
廷有疑议，皆咨逮取衷。卒，年六十七，赠礼部尚书，谥
曰孝。沔俭约自持，禄廪随散，宗族不治。居宅堂作《陋
室铭》以见志。子祐甫，至宰相，别传。